
         Nr.4c-7/237                                                   Nr.4c-8/172                 

RAPORT COMUN

asupra propunerii legislative pentru modificarea Legii nr.448/2006 privind protecţia şi promovarea drepturilor persoanelor cu handicap

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr. Plx 260/2014 din 5 mai 2014, cu dezbaterea pe fond, în procedură obişnuită, a propunerii legislative pentru modificarea Legii nr.448/2006 privind protecţia şi promovarea drepturilor persoanelor cu handicap.

La întocmirea prezentului raport comun, cele două comisii au avut în vedere:

· avizul favorabil al Consiliului Legislativ (nr.28/15.01.2014)

· avizul Consiliului Economic şi Social (nr.60/10.01.2014)

· avizul favorabil al Comisiei juridice, de disciplină şi imunităţi 
(nr.4c-11/557/27.05.2014)

· avizul negativ al Comisiei pentru buget, finanţe şi bănci 
(nr.4c-2/286/28.05.2014)

· punctul de vedere, negativ, al Guvernului (nr.556/28.03.2014).


Propunerea legislativă are ca obiect de reglementare modificarea alin.(1) şi (3) ale art.24 din Legea nr.448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare, în sensul acordării unui număr nelimitat de călătorii dus-întors cu trenuri regio R şi interregio IR, fără regim de rezervare clasa a II-a, pentru persoanele cu handicap grav şi handicap accentuat, în regim de gratuitate. De asemenea, având în vedere modificările propuse, se preconizează că de aceste prevederi vor beneficia şi asistenţii personali ai persoanelor cu handicap grav, dar şi însoţitorii copiilor cu handicap accentuat, numai în prezenţa acestora.
însoţitorii persoanelor cu handicap grav, numai în prezenţa acestora, precum şi 
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa Comisiei pentru muncă şi protecţie socială din 24 iunie 2014 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei, Protecţiei Sociale şi Persoanelor Vârstnice:

· d-l Levente Horvath Akos – Secretar de Stat

· d-na Daniela Juravlea – director.

La lucrările comisiei şi-au înregistrat prezenţa 21 deputaţi, din totalul de 23 membri ai comisiei.

Raportul comisiei a fost adoptat cu unanimitate de voturi.

La dezbaterile care au avut loc în şedinţa Comisiei pentru sănătate şi familie din 2 septembrie 2014 şi-au înregistrat prezenţa 18 deputaţi, din totalul de 19 membri ai comisiei.

Raportul comisiei a fost adoptat cu majoritate de voturi.

Propunerea legislativă a fost respinsă de Senat în şedinţa din 28 aprilie 2014.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


În urma finalizării dezbaterilor, membrii celor două comisii propun plenului Camerei Deputaţilor respingerea iniţiativei legislative din următoarele considerente:

· extinderea acestui tip de beneficiu pentru persoanele cu handicap grav şi accentuat, în sensul acordării gratuităţii transportului interurban pe cale ferată pentru un număr nelimitat de călătorii dus-întors pe întregul an calendaristic, duce la o creştere exponenţială a cheltuielilor suportate din bugetul de stat pentru decontarea sumelor destinate transportului, în condiţiile absenţei unor mecanisme eficiente de control şi de combatere a fenomenului generat de comercializarea/decontarea acestor titluri de călătorie pe piaţa neagră. 
· iniţiatorii nu precizează sursele financiare necesare aplicării măsurii propuse, încălcând astfel dispoziţiile art.138 alin.(5) din Constituţia României, precum şi cele ale art.15 alin.(1) din Legea nr.500/2002 privind finanţele publice. În acest sens, precizăm că în anul 2013 a fost decontată suma de aprox. 71 milioane lei, în condiţiile în care, dintr-un număr de cca.600.000 de persoane care aveau dreptul să primească bilete de călătorie, conform prevederilor legale, au solicitat bilete de călătorie, în medie, doar un număr de cca.109.000 persoane, ceea ce denotă interesul scăzut al acestor persoane de a uza de acest drept.
· totodată, ţinând cont că, în momentul de faţă, în mai multe localităţi din ţară, mai ales în mediul rural, staţiile CFR au fost desfiinţate, precum şi de faptul că acordarea dreptului de a călători nelimitat nu poate fi utilizat de o mare parte dintre persoanele cu handicap grav, întrucât aceste persoane au o autonomie funcţională scăzută, s-a apreciat că acordarea de bilete pentru acest tip de transport duce la imposibilitatea utilizării biletelor de călătorie de către persoanele beneficiare, prevederile actuale fiind acoperitoare ca număr de călătorii acordate. 

PREŞEDINTE,




PREŞEDINTE,


Florin Iordache




Rodica Nassar

        

SECRETAR,   




SECRETAR,
       

Mihăiţă Găină           



Florin Buicu

Întocmit,

Consilier parlamentar Lidia Vlădescu



Consilier parlamentar Livia Spînu

